《题虎丘壁》
明代·朱桂英

梵阁频临入紫霞，凭阑极目渺无涯。
天连瀚海三千里，烟锁吴城十万家。
南北舟航摇落日，高低丘陇接平沙。
老僧不管兴亡事，安坐蒲团课《法华》。

作者简介：朱氏，名桂英，仁和人。故陕西副使陈公洪范之副室也。清心契法，锐意修真，金箓标名，有养诚道人之号，璚章阐旨，有闺阁穷元之书。秘宝夙探于鸿蒙，玄珠竟索于象罔。许迈别妇，先驾素麋，裴静降儿，终骖白凤。检以琼音之印信，方外之宝书，封以金英之函，藏山中之石室。升座演法，将迎少女于华山，莲帻霓裳，又送三清于金岳。便欲发凌霄之想，岂徒纪步虚之声。嗣有奇闻，征诸灵响云尔。